b'\n_START_ARTICLE_\nPovojna koncentracijska tabori\xc5\xa1\xc4\x8da v Sloveniji\n_START_PARAGRAPH_\nPovojna koncentracijska tabori\xc5\xa1\xc4\x8da so maja 1945 ustanovili zmagovalci v drugi svetovni vojni za potrebe zbiranja, izgona in usmrtitve nasprotnikov nove oblasti v Sloveniji: nem\xc5\xa1ke manj\xc5\xa1ine, mad\xc5\xbearske manj\xc5\xa1ine, slovenskih protikomunisti\xc4\x8dnih voja\xc5\xa1kih enot (predvsem slovenskega domobranstva) in sovra\xc5\xbeno razpolo\xc5\xbeenih posameznikov. Obstajala so do pozne jeseni 1945, ko so bila reorganizirana v kazenska tabori\xc5\xa1\xc4\x8da za prisilno delo.\n_START_SECTION_\nNastanek in poimenovanje\n_START_PARAGRAPH_\nNa\xc4\x8delstvo OZNE za celjsko okro\xc5\xbeje je 16. maja 1945 sporo\xc4\x8dalo osrednjemu na\xc4\x8delstvu OZNE za Slovenijo, da so "osnovali koncentracijsko tabori\xc5\xa1\xc4\x8de v Teharju". V glavah dopisov, ki jih je vodstvo koncentracijskega tabori\xc5\xa1\xc4\x8da Strni\xc5\xa1\xc4\x8de pri Ptuju po\xc5\xa1iljalo \xc5\xbeupnijskemu uradu Sv. Lovrenc na Dravskem polju (v dopisih je vodstvo tabori\xc5\xa1\xc4\x8da zahtevalo pokop umrlih internirancev na \xc5\xbeupnijskem pokopali\xc5\xa1\xc4\x8du), je bilo zapisano:\xc2\xa0\xc2\xbbKoncentracijsko tabori\xc5\xa1\xc4\x8de Strni\xc5\xa1\xc4\x8de pri Ptuju\xc2\xab. O njihovem obstoju se po vojni ni govorilo ali pisalo.\n_START_SECTION_\nRavnanje z interniranci\n_START_PARAGRAPH_\nZ interniranci so ravnali podobno kot v nacisti\xc4\x8dnih in fa\xc5\xa1isti\xc4\x8dnih tabori\xc5\xa1\xc4\x8dih. Biv\xc5\xa1i interniranci in uradni dokumenti pri\xc4\x8dajo o visoki stopnji smrtnosti med tabori\xc5\xa1\xc4\x8dniki, ki so bili izpostavljeni najokrutnej\xc5\xa1im oblikam fizi\xc4\x8dnega in psihi\xc4\x8dnega nasilja. Po krutosti izstopata tabori\xc5\xa1\xc4\x8di za pripadnike Slovenskega domobranstva in repatriirane civilne begunce s Koro\xc5\xa1kega: koncentracijsko tabori\xc5\xa1\xc4\x8de \xc5\xa0entvid in koncentracijsko tabori\xc5\xa1\xc4\x8de Teharje. Ve\xc4\x8dina internirancev iz obeh tabori\xc5\xa1\xc4\x8d je bila pomorjena v Ko\xc4\x8devskem Rogu, Hudi jami, Hrastniku. Mnogi tabori\xc5\xa1\xc4\x8dniki so pomrli zaradi izredno slabe hrane, iz\xc4\x8drpanosti, nalezljivih bolezni, slabih higienskih razmer in nezadostne zdravstvene oskrbe.'